ועדת הכספים, כנסת 24, פרוטוקול מספר 206, 2022-01-20 10:00

ניר אורבך: בוקר טוב לכולם, אני מתכבד לפתוח את ישיבת ועדת הכספים של הכנסת, היום י"ח בשבט תשפ"ב, 20 בינואר 2022.

ניר אורבך: אני ממלא את מקומו של היושב ראש הקבוע, לכבוד הוא לי.

ניר אורבך: אלכס נמצא איתנו בזום, מן הסתם הוא יצטרף.

ניר אורבך: אנחנו מדברים על הצעת צו תעריף המכס והפטורים ומס קנייה על טובין (תיקון מספר 7), תשפ"ב-2021 (מס על נוזל לסיגריות אלקטרוניות).

ניר אורבך: תוקף הצו אמור לפקוע מחר, יום שישי.

ניר אורבך: בגלל נסיבות העניין ובגלל שיושב ראש הוועדה, חבר הכנסת אלכס קושניר, נמצא כעת בבידוד בשל היותו אדם חיובי אז אנחנו מציעים להאריך את הצו לשבוע נוסף, מאחר שגם לא התקיים דיון מסודר על הדבר הזה ואנחנו רוצים לאפשר דיון מסודר ולשמוע את כל הצדדים וכל העמדות אז אנחנו מציעים לדחות את תוקף הצו לשבוע נוסף.

שלומית ארליך: בעצם נבהיר, כמו שהסברנו בדיון הקודם, הצו הוא מסוג הצווים שלפי חוק מסי מכס ובלו מתפרסם ברשומות לפני שהוא מגיע לאישור הוועדה ומקבל תוקף מרגע הפרסום שלו ואז בעצם לוועדה יש חודשיים לדון ולהחליט אם לאשר או לבטל את הצו.

שלומית ארליך: קיימנו דיון ראשון בעניין, לא שמענו עדיין את כל הגורמים, כיוון שהצו עתיד לפקוע ביום שישי הקרוב, כפי שאמר היושב ראש, חשבנו לאפשר שבוע שבו יהיה אפשר לקיים את הדיון ולהמשיך לשמוע את כל העמדות ולקבל החלטה.

ניר אורבך: תודה רבה, שלומית.

ניר אורבך: נמצא איתנו פה יושב ראש הוועדה, חבר הכנסת אלכס קושניר.

ניר אורבך: אלכס, נשמח לשמוע ממך כמה מילים.

אלכס קושניר: בוקר טוב לכולם.

אלכס קושניר: קודם כל, כפי שאתם רואים, שיפרתי את יכולות הווידאו שלי לעומת הדיון הקודם, עכשיו רואים אותי יותר טוב.

אלכס קושניר: אני רוצה להגיד תודה גם לחבר הכנסת ניר אורבך וגם לחבר הכנסת מוסי רז שהגיעו לדיון הזה וניר, שאתה מנהל אותו.

אלכס קושניר: נוצר פה מצב שלא יכולנו לקיים את הדיון המעמיק שנדרש בצו הזה היות שאני, כמו שניר אמר, בן אדם מאוד מאוד חיובי ולכן נאלצתי להישאר שבוע בבית ולכן אני מבקש להאריך את תוקף הצו בשבוע אחד כדי שבשבוע הבא נוכל לקיים את הדיון שהתחלנו בשבוע הקודם.

אלכס קושניר: חשוב לי לומר שאנחנו חייבים לשמוע את כל הגורמים שטרם דיברו ויש לנו גם הרבה מאוד שאלות למשרד הבריאות שיצטרכו לתת תשובות בדיון הבא.

אלכס קושניר: לכן אני מבקש מהוועדה להצביע בעד הארכת תוקף הצו בשבוע כדי לאפשר דיון משמעותי ומעמיק כפי שנדרש מאיתנו לפני שאנחנו מאשרים את הצו.

אלכס קושניר: תודה רבה.

ניר אורבך: תודה רבה, חבר הכנסת אלכס קושניר, יושב ראש הוועדה.

שלומית ארליך: רשות המסים נמצאת, שיקריאו את הצו.

ניר אורבך: קובי בוזו מרשות המסים, נא להקריא את נוסח הצו, בבקשה.

קובי בוזו: בוקר טוב.

קובי בוזו: אני מקריא את צו תעריף המכס.

שלומית ארליך: קובי, כל סעיף שאתה מקריא, בבקשה תסביר את המשמעות שלו.

קובי בוזו: כאן אנחנו מגדירים מה זה מיליליטר, ראשי התיבות מ"ל זה מיליליטר.

שלומית ארליך: עד כאן זה עושה סדר במה שכבר קיים, נכון?

שלומית ארליך: בפסקאות (1) עד (4) אין שינוי לעומת הקיים.

קובי בוזו: נכון.

קובי בוזו: עכשיו אנחנו מוסיפים כאן את (5).

קובי בוזו: כאן היה סעיף 8 שקובע את המחיר על הנוזל לסיגריה אלקטרונית ועל הסיגריות האלקטרוניות החד פעמיות כמחיר סיטונאי השכיח.

שי פרטיג: אפשר פירוט על פרטי המכס האלה?

טמיר כהן: מי מדבר?

שי פרטיג: נציג חברות האידוי.

טמיר כהן: זה לא צורה להתפרץ, אפשר לבקש רשות.

שלומית ארליך: קובי, תסביר בבקשה מה כל אחד מהפרטים אומר, (5), (6) ו-(7).

קובי בוזו: תיכף אנחנו נראה אותם בצו.

שלומית ארליך: פסקה (5) מתייחסת, אם אני מבינה נכון, לנוזל לסיגריה אלקטרונית שבא בצורת בקבוק, נכון, קובי?

קובי בוזו: סעיף (5) זה בקבוק ובסעיף (6) זה יכול להגיע גם כמחסנית.

שלומית ארליך: ובפסקה (7) מדובר בסיגריות החד פעמיות?

קובי בוזו: כן, או בסיגריות שמגיעות כשבצדן יש גם בקבוק של נוזל, כמו ערכה כזו.

ניר אורבך: שי, אתה רוצה לשאול משהו לגבי הסעיף הזה?

שי פרטיג: כן, יש פרט מכס, 33.02.901000 שנכנס בצו, לא ברור מה זה.

ניר אורבך: אתה מדבר על סעיף קטן (5).

שלומית ארליך: כן, פסקה (5).

שלומית ארליך: קובי, תסביר לגבי פסקה (5).

שי פרטיג: מה זה הפריט הזה?

קובי בוזו: הפריט זה שיכול להגיע שם גם נוזל שהייעוד שלו זה לסיגריה אלקטרונית.

קובי בוזו: כתוב במפורש נוזל לסיגריה אלקטרונית, אם הוא מגיע בפרט מכס הזה אז יחול עליו מס קנייה כמו כשזה יגיע במחסנית למשל.

קובי בוזו: כדי שלא יהיה הבדל בין מחסנית, למשל, או בקבוק בצורה אחרת.

שי פרטיג: אבל להבנתי מדובר על תמצית טעם, על חומר גלם, לא על נוזל לסיגריה אלקטרונית, הפרט הזה.

קובי בוזו: לא, הפרט כתוב נוזל לסיגריה אלקטרונית.

שי פרטיג: זאת אומרת אם זה תמצית טעם, חומר גלם שמשמש לייצור נוזל, זה לא משהו שאמור להיות תחת הצו?

שי פרטיג: אלא רק נוזל לסיגריה אלקטרונית אמור להיות ממוסה.

קובי בוזו: אתה שואל שאלה סיווגית, אני צריך לדעת מה הסיווג המדויק של המוצר.

שי פרטיג: זה פרט מכס חדש שנוסף, שלא ברור למה הוא נוסף, זה לא נוזל לסיגריה אלקטרונית.

שי פרטיג: זה תמצית טעם שמשמשת כחומר גלם לייצור נוזל לסיגריה אלקטרונית.

שי פרטיג: זה תמצית טעם גנרית, דרך אגב,של מזון ומשקאות, רגילה לחלוטין.

קובי בוזו: אם אתם רוצים להיכנס לסיווג הכימי אז נמצא כאן המסווג שלנו שיכול להתייחס מה מסווג כאן.

ניר אורבך: בסדר, אנחנו נחזור לזה, רק נגמור את ההקראה של הסעיף.

קובי בוזו: כאן הסעיף קובע שפעולה שנעשית בנוזל, שזה כמו מילוי או אריזה, תיחשב לפעולת ייצור החייבת בדיווח למס קנייה.

קובי בוזו: סעיף 12 מדבר על עדכון מדד שחל לגבי הסכומים הקצובים כפי שחל לגבי כל מוצרי הטבק.

קובי בוזו: הסכומים מתעדכנים פעם בשנה בהתאם למדד המחירים לצרכן.

שלומית ארליך: והפרטים למה מתייחסים?

קובי בוזו: הם מתייחסים כרגע למה שקבענו לגבי נוזל ולגבי הסיגריה כשהיא מגיעה בערכה.

קובי בוזו: יש שם סכומים שהם סכומים קבועים, אז חל עליהם עדכון המדד.

שלומית ארליך: קובי, הסכום הזה כבר לא מעודכן, נכון?

שלומית ארליך: נכנס ב-1 בינואר 2022 עדכון חדש, אז תקרא עם הסכומים שמעודכנים?

שלומית ארליך: תסביר, קובי.

קובי בוזו: הכלל קובע שהנוזל מסווג כאן אם הוא מאוכסן במחסנית.

קובי בוזו: זה לא חייב להיות מאוכסן במחסנית, למשל זה יכול להיות בבקבוקון, אז אנחנו מוחקים את המילים 'המאוכסן במחסנית המסווגת בפרט 38.24' וזה יהיה רק התנאי לכלל של הפרק, שזה יכול להגיע גם.

קובי בוזו: כאן אנחנו מדברים על הערכה שבה יש סיגריה אלקטרונית ובצדה נגיד בקבוק עם נוזל, אז אנחנו אומרים שזה לא חייב להיות במחסנית, זה יכול להיות גם בבקבוק.

קובי בוזו: זה אומר שברגע שיש ערכה שיש בה גם את הכלי עצמו וגם את הנוזל מס הקנייה יחול רק על מרכיב הנוזל ולא על מרכיב הכלי.

קובי בוזו: זו הסיגריה האלקטרונית החד פעמית.

קובי בוזו: כאן זה פרט שמדבר על יבוא של עד 75 דולר באינטרנט.

קובי בוזו: כאן אנחנו מחריגים, כמו בכל מוצרי הטבק, גם את הנוזל לסיגריות אלקטרוניות.

קובי בוזו: גם כאן יש החרגה מיבוא שפטור ממכס עד 500 דולר.

קובי בוזו: כאן אנחנו מחריגים, בדוגמה לסיגריות, גם את הנוזל לסיגריות אלקטרוניות.

קובי בוזו: גם כאן, זה פרט שמדובר על 1,000 דולר.

קובי בוזו: למשל עולים חדשים, אז כמו בסיגריות אנחנו מחריגים את הנוזל לסיגריות אלקטרוניות.

קובי בוזו: כאן מדובר על היטל מלאי שיוטל על כל מיליליטר שקל ועל סיגריות אלקטרוניות חד פעמיות שישה שקלים ליחידה, לסיגריה אלקטרונית חד פעמית.

יצחק פינדרוס: המלאי זה מלאי, או גם מה שהוזמן?

יצחק פינדרוס: מה ששאלנו בפעם הקודמת.

קובי בוזו: המלאי זה מלאי שנמצא בידי הסוחר באותו יום של תחילה.

יצחק פינדרוס: אז מה התשובה שאתם מציעים לאדם שעשה הזמנה?

קובי בוזו: המלאי לא חל על ההזמנות.

יצחק פינדרוס: אתה מבין שזה לא הגיוני.

ניר אורבך: חבר הכנסת פינדרוס, ניתן לו רק לסיים את ההקראה.

שלומית ארליך: קובי, בתיאום איתכם מה שאנחנו נעשה פה זה נכניס עוד סעיף שיהיה סעיף 9 והוא יקבע את התוקף ויאמר שצו זה יעמוד בתוקפו עד יום כ"ו בשבט התשפ"ב (28 בינואר 2022).

ניר אורבך: עד יום שישי הבא.

שלומית ארליך: זה בדיוק בעוד שבוע.

שלומית ארליך: בעצם המשמעות היא שהצו יפקע בעוד שבוע.

שלומית ארליך: אנחנו נותנים לו הארכה של שבוע, מאשרים אותו לשבוע בלבד.

ניר אורבך: קובי, יש לך את התשובה לגבי סעיף 2(5).

שלומית ארליך: לגבי שאלת תמצית הטעם, האם היא ממוסה.

קובי בוזו: נמצא כאן הכימאי שלנו ואני מציע שהוא יענה על זה.

ניר אורבך: בבקשה.

בוריס גינזבורג: שלום.

בוריס גינזבורג: בוריס גינזבורג, מעריך ראשי בהנהלת המכס.

בוריס גינזבורג: אני שמעתי את השאלה, הפרט 33.02, תמציות הריח שמיועדות לשמש בתחליפי נוזל רגיל, שהוא בדרך כלל כולל ניקוטין.

בוריס גינזבורג: אנחנו ראינו יבוא כזה, ראינו מוצרים כאלה, זה הסיווג שהוא מקובל בכל העולם.

שלומית ארליך: קצת נקטעת ולא הצלחנו להבין.

שלומית ארליך: האם מדובר בתמצית הטעם שממוסה?

בוריס גינזבורג: כן, זה תמציות טעם שהשימוש שלהן היחידי לייצר תחליפים לנוזל סיגריה אלקטרוני.

בוריס גינזבורג: יש איזה שהוא מנהג מוזר שמעשנים סיגריה אלקטרונית ללא ניקוטין.

שי פרטיג: אנחנו סבורים שיש פה טעות, זה פרט מכס שהוא חומר גלם לייצור נוזל סיגריות.

שי פרטיג: אי אפשר להכניס את זה לסיגריה אלקטרונית, את התמצית הזאת, זה מרוכז מאוד ואי אפשר לאדות את זה.

בוריס גינזבורג: כפי שהוא, לא, זה חומר גלם, אתה צודק.

בוריס גינזבורג: אנחנו החלטנו להכניס מיסוי לתמציות כאלה המיועדות להיות חלק מנוזל.

יצחק פינדרוס: אם נאשר את הצו לחמישה ימים, יש לי נוזל פטל בבית, אני אמור לשלם עליו 7,000 שקל מס?

בוריס גינזבורג: לא, הוא לא ייכנס לפרט הזה, בפרט הזה מסווגים רק תמציות ריחניות, עם חומרי ריח בלבד.

ניר אורבך: תנו לבוריס רק לסיים את דבריו כדי שנבין.

ניר אורבך: סיימת, בוריס?

בוריס גינזבורג: כן, סיימתי.

ניר אורבך: אנחנו הרי ממילא אמורים לעשות דיון.

יצחק רוזנברג: בוריס, תמצית טעם שמיובאת מחברה שמייצרת תמציות טעם - - -

טמיר כהן: מה השם?

יצחק רוזנברג: רוזנברג יצחק, חברת יעליק נוזלים.

יצחק רוזנברג: קוד הענף שלנו הוא תמציות טעם, התחלנו רק בתמציות טעם, בשנים האחרונות מתפרנסים יפה מסיגריה אלקטרונית.

יצחק רוזנברג: זו הקדמה קטנה, זה לא הדיון שלנו היום.

יצחק רוזנברג: אני עשיתי יבוא של תמציות טעם של אוכל, ארבעה גלונים של תמציות טעם, 15 ליטר סך הכול, נשלח אליי גירעון מהמכס לאחר שחרור ארבעת הגלונים שטובין אלה לא יסווגו 1, 2, 3, 4, אלא כך וכך ולכן אתה חייב על 15,000 מיליליטר 22 שקל ו-30 ומשהו אגורות כפול 15,000 מיליליטר פלוס מע"מ, 388,000 שקל.

יצחק רוזנברג: התאוששתי לפני כעשרה ימים, הייתי על כדורי הרגעה בוקר ולילה.

יצחק רוזנברג: ועונים לי בנון שלנטיות ברשות המסים: אתה חייב לשלם את זה, אתה מייבא סיגריות אלקטרוניות, הבאת עכשיו תמצית טעם, תשלם על זה כאילו זה נוזל לסיגריה אלקטרונית.

יצחק רוזנברג: הטובין שלמים, היינו איתם בבית המכס, הכניסו אותי לחקירה באזהרה שמונה שעות על יבוא של תמציות טעם למזון ממפעל מזון שמסווגות אותו דבר עשר שנים שאני מייבא אותם.

יצחק רוזנברג: אין עם מי לדבר ועוד שמונה ימים מעקלים לי את החשבונות.

יצחק רוזנברג: איך הגעתם לזה?

יצחק רוזנברג: אין בעיה, תעשו את זה, אבל זה לא פורסם בצו, לא בטופס תקנות, לא במילים, לא כתוב לא המילה תמצית ולא המילה טעם, והאזהרות של רשות המסים כבר רצות רחוק, 60 עסקים סגורים מהצו הזה, 1,000 שקל למיליליטר, אי אפשר למכור, או שסגורים או שעוברים על החוק.

יצחק רוזנברג: מה קורה כאן?

יצחק רוזנברג: ועוד דחייה ועוד דחייה, אין לנו לילות ואין לנו ימים ואני לא יכול להסתכל לעובדים בעיניים.

יצחק רוזנברג: בואו נדחה עוד, בואו נהיה סגורים עוד, מה קורה?

יצחק רוזנברג: שישימו על הקוקה קולה 22 שקל למילימטר.

יצחק פינדרוס: למה 22, 22,000.

יצחק פינדרוס: זה על כל מיליליטר, 22,000 לבקבוק.

יצחק פינדרוס: איך הגעתם לזה?

יצחק רוזנברג: לליטר.

יצחק פינדרוס: איך הגעתם לזה?

יצחק פינדרוס: זה בדיוק מה שאנחנו נמצאים פה מהרגע הראשון.

ניר אורבך: בסדר גמור.

ניר אורבך: עלו פה שאלות כבדות משקל, שני הדברים שאמרתם פה.

ניר אורבך: אני מבקש מרשות המסים לבחון את זה ובשבוע הבא שייקבע דיון, וייקבע דיון, לבוא לפה עם תשובות.

יצחק פינדרוס: אני רוצה לחזור על - - -

ניר אורבך: חבר הכנסת פינדרוס, עוד רגע אחד.

יצחק פינדרוס: לא, על התשובות, כי דיברנו על זה בדיון הקודם.

יצחק פינדרוס: יש שני דברים מאוד מרכזיים בסיפור הזה, אנחנו מתנהגים כמו בחלם.

יצחק פינדרוס: זה סימפטום, אני לא רוצה להתעכב רק על זה, זה סימפטום.

יצחק פינדרוס: לא יכול להיות על שום דבר, זה לא הגיוני.

יצחק פינדרוס: בסוף בניהול – אני לא כימאי, אני גם לא משרד הבריאות ואני גם לא משרד האוצר, אבל ברור לי דבר אחד, אם אתה שם 2,500 אחוזי מס על משהו וזה המספר שהגענו אליו פה בדיון הקודם, או שאתה מחליט שזה לא חוקי ואסור להביא את זה וזה פלילי, וזה בסדר, אבל 2,500 אחוזי מס זה שוק שחור, זה בלוף, זה לא הגיוני ולא הגון בשום צורה שבעולם.

יצחק פינדרוס: 300% מובן, הביאו את זה מסיגריות, זה נכון, חפיסה שצריכה לעלות 15 שקל ועולה בסוף 30 שקל, הגיוני, גם אם היה עולה 40, אני יכול להבין מאיפה זה בא, יש לזה היגיון, אבל לא יכול להיות דבר שעולה 30 שקל שיעלה 2,000.

יצחק פינדרוס: אין דבר כזה.

יצחק פינדרוס: זה בכלל לא משנה.

יצחק פינדרוס: רבו פה כמה אחוז ניקוטין יש, כמה אחוז מזה זה טעם, אפשר לאדות את זה, אי אפשר לאדות את זה, אני מאוד מזדהה עם מה שאמרת, אבל אני גם מזדהה עם האחרים.

יצחק פינדרוס: לא יכול להיות, אדם הזמין סחורה ב-20,000 שקל מסים, זה נמצא על האונייה והוא מקבל חובה מס של 15 מיליון שקל.

יצחק פינדרוס: מישהו פה השתגע.

יצחק פינדרוס: מישהו פה השתגע, זה לא פרופורציונלי וזה מזמין שוק שחור.

יצחק רוזנברג: וזה כל הענף.

יצחק פינדרוס: אין לי ספק שכל אדם שפוי יעשה את זה עכשיו בבית.

יצחק פינדרוס: כי אם אתה מדבר על מיליליטר, על קופסה של 30 שקל שעולה 2,000 שקל, זה הסכום, ברור לך שיהיה שוק שחור, יש למישהו ספק בזה?

יצחק פינדרוס: אנחנו השתגענו לגמרי?

יצחק פינדרוס: מדברים ומסבירים לך: תשמע, אבל הכפלנו את כמות הסיגריות שיכול להיות, אז אני שואל אותו: איך זה הכמות?

יצחק פינדרוס: לא, כן, הכמות.

יצחק פינדרוס: זה בכלל לא רלוונטי, בסוף יש מבחן תוצאה ומבחן התוצאה של מה שסיפר הבחור פה ומה שסיפרו הבחורים בפעם הקודמת הוא לא הגיוני, זה באופן הכללי, ובטח לא, כמו ששאלתי אותו על מלאי, לא יכול להיות שאדם שהזמין סחורה לפני חודשיים, זה נמצא באונייה, הוא הזמין סחורה ב-20,000 שקל והוא משלם 15 מיליון שקל מס.

יצחק פינדרוס: אין דבר כזה, זה לא יכול להיות, אנחנו לא יכולים להסכים לדבר הזה.

ניר אורבך: חבר הכנסת פינדרוס, אתה מצטרף לדברים שנאמרו פה מקודם.

ניר אורבך: שוב, אני כשומע את הדיון הזה, אני לא הייתי שותף לדיון הקודם, אבל על פניו יש טעם בדברים שאתה אומר, בוודאי במה שנשמע פה, לכן אני אומר שוב, אנחנו כרגע מעלים להצבעה את הארכת התוקף לשבוע, שוב, בגלל סיבות - - -

יצחק פינדרוס: אבל השאלה מה עושים עם הבחור הזה וכל שאר הבחורים בחמישה הימים האלה?

יצחק פינדרוס: מה, הוא ייסגר בחמישה ימים האלה?

יצחק רוזנברג: אפשר להקפיא את הצו בינתיים?

ניר אורבך: מה אתה מציע?

ניר אורבך: אני שואל באמת, מה אתה מציע?

יצחק פינדרוס: שרשות המסים לפחות תתחייב שעל הדברים שמונחים בשאלה יקפיאו את הסיטואציה, לא יכניסו אנשים לאזהרה ולהקפאה.

יצחק פינדרוס: רשות המסים צריכה להתחייב בפני ועדת הכספים שהיא לא הולכת להשתמש לרעה בדבר הזה.

יצחק פינדרוס: אנחנו לא הולכים לסבך אותם, אבל הם לא יכולים להשתמש בזה לרעה, לא יכולים מול אזרחים להשתמש לרעה.

יצחק רוזנברג: רק עצירת הליכים עד החתימה, עד האישור של ועדת הכספים.

יצחק פינדרוס: כן, עד הדיון.

יצחק רוזנברג: סדר טוב, סדר נכון, סדר הוגן.

יצחק פינדרוס: אנשים שהסחורה שלהם בדרך, לא יכול להיות שעושים להם עיקולים.

ניר אורבך: נמצא איתנו פה קובי בוזו מרשות המסים.

ניר אורבך: חבר הכנסת פינדרוס, תפנה את השאלה אליו, בבקשה.

ניר אורבך: קובי, שמעת מה נאמר פה, לפחות לגבי אותם אלה שכרגע נמצאים באיזה שהם הליכים מול הרשות ולכאורה, אם לא היו לנו נסיבות מיוחדות, היינו כבר עכשיו אחרי דיון ואחרי דברים שאנחנו יודעים מה אנחנו רוצים, מאחר שזה נדחה לשבוע הבא יש פה אנשים שנמצאים פה בתהליכים שלא נעצרים.

ניר אורבך: האם יש לך תשובה לגבי המקרים הספציפיים האלה, מה אפשר לעשות איתם?

קובי בוזו: אין לי תשובה כי אני לא מכיר את המקרים הספציפיים האלה.

יצחק פינדרוס: לא, אני אחדד את השאלה של היושב ראש.

יצחק פינדרוס: יש כאן בעיה בצו הזה שהוא פוקע בגלל שהוועדה לא דנה.

יצחק פינדרוס: יושב ראש הוועדה החליט לכנס דיון, יושב ראש הוועדה לא היה השבוע, היה אמור להיות דיון השבוע.

יצחק פינדרוס: יש כאן שאלות כבדות משקל מול אנשים שכמו שהוא אמר, מביאים תמציות טעם, מול אנשים שהזמינו סחורה והסחורה כבר הייתה בדרך לפני שהצו פורסם, כל מיני בעיות כאלה שאנחנו העלינו בפעם קודמת.

יצחק פינדרוס: מעבר לבעיות שהעליתי, שזה אני מבין שאתה לא יכול לתת לי תשובה עכשיו, על 2,000 או 2,500 אחוזי מס, שזה משהו לא הגיוני, לא הגיוני בעליל, אבל בזה נדון בדיון העיקרי, השאלה אם כרגע יש אפשרות שרשות המסים, כמו שאנחנו כנבחרים באים לקראתכם ומקפיאים את המצב לחמישה ימים, גם אתם מקפיאים את המצב, את ההליכים, עד לדיון מול האזרחים האלה?

ניר אורבך: אני מבקש מחבר הכנסת אלכס קושניר, יושב ראש הוועדה, להתייחס לדברים גם.

אלכס קושניר: אני שמעתי את הסוגיות שהעלו פה.

אלכס קושניר: באמת הנושא של תמציות טעם, גם לי זה דבר חדש ואנחנו נבחן אותו, יחד עם זה אני לא רואה שום סיבה להקפיא עכשיו שום הליך כי ברגע שאנחנו עושים את זה אנחנו מייצרים סוג של ואקום ומייצרים אפליה מול אלה שכן שחררו את הסחורה ואלה שטרם שחררו את הסחורה ולכן אני לא חושב שזה צעד מידתי ונכון.

אלכס קושניר: מה שאני מציע זה כרגע להאריך את הצו ובתחילת השבוע אנחנו נקבע דיון על הצו הזה כדי לקדם אותו מהר ככל שניתן וככל שנצטרך לעשות שינויים בצו, במידה שנשת

אלכס קושניר: כנע אז נעשה, אבל בשלב הזה אני לא רואה שום יכולת וסיבה גם לבצע פה דיון כזה ולהקפיא דבר כזה או אחר.

אלכס קושניר: עוד פעם, אם אני טועה, קובי, אז תעדכן אותי, כל עוד הסחורה לא משוחררת היא לא מחויבת במס, זאת אומרת היא מחויבת במס רק ברגע השחרור ולכן אני לא רואה שום סיבה כרגע להקפיא שום הליך.

יצחק רוזנברג: סליחה על הטרחה, אלכס, אני חויבתי לאחר תהליך השחרור, קיבלתי גירעון במייל על יבוא של תמציות, שוב, גנריות, לאחר תהליך השחרור והזרוע לא עוצרת, ב-28 מקפיאים לי את החשבונות.

ניר אורבך: יצחק, יושב ראש הוועדה פה מולי, אנחנו נעבור כרגע להצבעה על הנושא של הארכת הצו, אני מציע שהמקרה הספציפי שלך, אנחנו ננסה לטפל בו באופן אישי מול רשות המסים, לראות מה אפשר לעשות.

יצחק רוזנברג: תן לי מישהו שם, מישהו אחד ששומע, אחד.

ניר אורבך: לא, אני מדבר פה, גם אלכס איתי.

אלכס קושניר: ניר, המקרה הספציפי הזה, אנחנו בהחלט נוכל לבחון אותו.

אלכס קושניר: אדוני, תעביר בבקשה את הפרטים לטמיר, מנהל הוועדה, ואנחנו נפנה לרשות המסים לראות מה אפשר לעשות.

אלכס קושניר: אם אני מבין נכון, עד ה-28 לחודש אתה מחויב לשלם.

אלכס קושניר: עד אז אנחנו נקיים את הדיון, ואני מקווה מאוד שגם נאשר את הצו, אבל לפני כן אם צריך איזה שהוא טיפול נקודתי פרטני אז נבחן את זה בהחלט.

ניר אורבך: תודה רבה, אדוני יושב ראש הוועדה.

יצחק רוזנברג: תודה רבה, היושב ראש.

ניר אורבך: אנחנו כרגע נעבור להצבעה.

ניר אורבך: מי בעד להאריך את הצו?

ניר אורבך: ירים את ידו.

ניר אורבך: מי נגד?

ניר אורבך: שניים בעד, אחד נגד.

ניר אורבך: בעד – 2

ניר אורבך: אושר.

ניר אורבך: הארכת הצו אושרה עד יום שישי הבא, כ"ו בשבט, ה-28 בינואר.

ניר אורבך: אני נועל את הישיבה.